"Kõigi aegade kõige paremini tehtud kontsert," hindas Tõnu Kaljuste ja Ene-Liis Semperi ühistööd lavastaja Peeter Tammearu, kes jälgis kontserti, mis algas Joseph Haydni I klaverikontserdiga ja lõppes Rein Rannapi kantaadiga "Ilus on maa",  teleri vahendusel. "Väga priima! Väga puhas! Tahtnuksin näha seda visuaalset efekti, mis paistab saalist." Tammearu lisas, et tandemilt, mille moodustavad dirigent Tõnu Kaljuste ja lavastuskunstnik Ene-Liis Semper, olnuks rumal oodata kõigest dirigeerimist ja lavakujundust - seega täitsid kontserdi loojad lavastaja Tammearu ootused kuhjaga: "Hea ülesehitus. Hea areng. Hea muster. Täpselt doseeritud. Ja mul ei olnud grammigi igav! See on eurooplase kontsert."